Nikolaj Villumsen (EL), 2011-11-22:
Det er jo sådan, at udviklingen lige nu går rygende stærkt i EU, og det gør den, uden at befolkningerne bliver hørt.
Derfor mener jeg også, det er på sin plads, at vi træder et skridt tilbage og bruger lidt tid på refleksion.
Jeg er nok ikke den eneste dansker, der mener, at det er på tide, at Folketinget melder klart ud i forhold til kejserens nye klæder og siger det, som vi er rigtig mange, der går og tænker, nemlig at euroen er et flop.
Det er der desværre ikke nogen EU-ledere der endnu har taget sig sammen til at turde sige, snarere tværtimod.
Kigger man i Politiken i dag, kan man se, at de planer, der er om en traktatændring, og som er foreslået af den konservative tyske kansler Merkel, er langt, langt mere fremskredne, end regeringen tidligere har sagt.
Merkel har nemlig overtalt sin konservative kollega i Storbritannien til at være med på ideen.
Dermed er vejen banet, medmindre nogle andre siger nej.
Det er der heldigvis en rigtig god mulighed for.
Den danske regering kan nemlig sige nej til traktatændringer – noget, der egentlig ikke burde være så svært.
I Danmark har vi jo fået et nyt flertal.
Vi har fået et flertal, der er blevet valgt på at ville investere og ikke spare sig ud af krisen.
Den danske befolkning har talt, og man kan sige, at vejen er lagt for de næste 4 års økonomiske politik i Danmark.
Det burde være en politik og en vej, der var langt mere solidarisk end den, der har været de seneste 10 år med VKO ved magten.
Men den politik har intet at gøre med det, der foregår i EU lige nu.
Uden at befolkningerne bliver hørt, har Danmark tilsluttet sig europluspagten.
Her binder vi os til europolitikken – faktisk så tæt, at vi hvert eneste år i april skal sende vores udkast til finanslov til Bruxelles, før de folkevalgte får den at se her i Danmark.
Så kan EU-lederne vurdere, om vi fører en økonomisk politik, der falder i deres smag.
Hvad falder så i deres smag?
Kigger man på Sydeuropa, kan man se den politik ganske klart.
Løsningen på krisen er ifølge EU velfærdsnedskæringer, højere pensionsalder, lavere løn og bankpakker.
Omsorgen for de spekulanter og de banker, som har bragt os i krisen, er enorm, mens hensynet til almindeligt hårdtarbejdende mennesker praktisk talt er ikkeeksisterende.
Igennem europluspagten og de seneste tiltag i den såkaldte six-pack skal Danmark fremover vurderes på vores nominelle enhedslønomkostninger, for at det sikres, at vi ikke efter EU's mening fører en politik, der har en makroøkonomisk ubalance.
Jeg kan godt forstå det, hvis nogle lige nu føler, at jeg står og taler volapyk, men på almindeligt dansk betyder det, jeg lige har sagt, at EU skal blande sig i danske lønforhold.
Det er ikke noget, som danskerne mig bekendt er blevet spurgt om, om de synes var en god idé, snarere tværtimod.
I år 2000 stemte danskerne nemlig nej til at deltage i euroen og til at følge den økonomiske politik.
Jeg vil derfor opfordre Folketinget til at være ambitiøs på Europas vegne og sige klart nej til europluspagten og planerne om nye traktatændringer.
Det bør ene og alene være op til den danske befolkning at afgøre, om vi skal føre en solidarisk økonomisk politik eller ej.
Det skal EU ganske enkelt ikke blande sig i.
I Enhedslisten synes vi, der er nogle fine takter i Liberal Alliances forslag til vedtagelse, men vi har et lidt mere præcist forslag, som vi vil fremsætte, og det lyder således – hvis jeg må læse det op for formanden: Forslag til vedtagelse
»Folketinget konstaterer, at de foreløbige forslag til ændringer i EU-traktaten og dannelsen af Europluspagten vil medføre en større EU-styring af den økonomiske politik i landene, der vil besværliggøre en solidarisk økonomisk politik, der søger at nedbringe arbejdsløsheden.
Folketinget opfordrer på den baggrund regeringen til at bekæmpe denne udvikling ved at melde Danmark ud af Europluspagten og afvise forslagene til traktatændringer for derved at sikre Danmarks muligheder for fremover at føre en selvstændig økonomisk politik, sådan at vi kan gennemføre en politik med fokus på større lighed og mere velfærd og solidaritet.«